1991-рэ илъэсым Тхьаркъохъо Юныс гурыт школым пае зэхигъэуцогъэ «Адыгэ-урыс гущыIалъэр» (редакторыр Шъхьапэцэ Мин) къыдэкIыгъ. Ащ адыгэ гущыIэ мини 10-м ехъу урысыбзэкIэ зэдзэкIыгъэхэу къыдэхьагъ. ГущыIалъэмкIэ авторым пшъэрылъэу зыфигъэуцужьыгъэр адыгэхэу гурыт еджапIэм щеджэхэрэми, нэмыкIхэми урысыбзэмрэ адыгабзэмрэ зэрашIэрэр нахьышIу хъунымкIэ IэпыIэгъу афэхъуныр ары. Ащ къыдэхьэгъэ гущыIэхэр къызхихыгъэхэр художественнэ, зэреджэхэрэ, публицист тхылъхэм анахь ащагъэфедэрэ гущыIэхэр ары. Адыгэ гущыIэ шъыпкъэхэм адакIоу нэмыкIыбзэ гущыIэхэу тыбзэ игъэкIотыгъэу щагъэфедэхэрэми гущыIалъэм чIыпIэ щаубытыгъ.